Isigidimi Sama-Xosa.

Ipepa lamaxosa lenyanga.

Vol. VI.

LOVEDALE, SOUTH AFRICA, APRIL 1, 1876.

No. 68

Isigidimi samaxosa.

AMAKRISTU EZIQITI ZASE FIJI. IZITI zase Fiji, njengoko baziyo abaninzi zikulwandlekazi ekutiwa yi Pacific, oluse mpumalanga kwase Asia. Zinomgama ongapezu kwemayile eziliwaka ngase mpumalanga kwase Australia. Inani lazo zingapezu kwamakulu amabini noko ezimiweyo zikumashumi asibozo nasitoba.

Pambi kokufika kwabafuudisi kona bekungeko bantu badlula abezo ziqiti ngokudunyelwa kukukohlakala,—ubusela, ukuxoka, ukubandezelana, nokudla abantu. Osukuba ebulewe kusiliwa mhlaumbi etinjiwe, mhlaumbi efike kona engowase mzini ubeba onjalo selelungele ukudliwa. Ibiyinto ekoyo futi ukuti abantu beziqiti zase Tonga ukuba batyalwe ngamaza olwandle baya e-Fiji babe abasakubuye babonwe.

Ibiyingozi ke ngoko kowase mzini ukubeka unyawo kona.

Noko kwakunjalo baya abafundisi bama Wesile betembe uncedo luka Tixo. Ngalonyaka wokuze baye kwabako imvuselelo enkulu e-Tonga, apo babese benexesba besebenza; azakeamakristu ase Tonga alangazelela ukuba elilizwi alamkeleyo liye nase Fiji. Alisa ke okwenene epetwe ngabafundisi ababini abamhlope. Bakufika e-Fiji bamkelwa kakuhle kunoko kube kulindeleke ngako, laza Ilizwi lenkosi lasebenza imimangaliso kona kwangeminyaka embalwa, bati abaya bantu bebedume ngokukoblakala baguquka namhla banobuhlobo ebantwini nabase mzini.

Okwanamhlanje asinxamele kubalisa imbali yokuliamba kwelizwi kona. Indawo enkulu esinqwenela ukuyibeka pambi kwabaleseshi betu yile yokuba Ama Fiji ate akulamkela Ilizwi lika Tixo anomnqweno wokulisa kwintsizana ezise semnyameni. Sinomnqweno wokuba abalapa bayi qondisise londawo kuba pakati kwabo akubonakali ukuzikanyeza okusondeleyo nokusondela kulento yase Fiji. Apa akuko zingozi zinkulu ekuqubeni ilizwi kanti ke noko bambalwa kangaka abazinikela emsebenzini we Nkosi, nabo abakazinikeleli kuya kwizizwe ezigama—ngapandle kwamadoda ase Lusutu, esake sateta ngawo, aya ku Banyai. Siti kuma Africa, i-Africa isahleli ikangele amadodana namankazana aya kuxela la ase Fiji. Liya kuda

libe lide kangakanani na ixesha amakristu alapa esonge izandla besifa abantu bakowawo? Lomzekelo walamadoda asibozo siyatemba ukuba uya kucukumisa intliziyo zabaninzi,.bayipulapule inteto yawo eti, hambani nani niye kwenza kwangokunjalo. Ezondaba siteta ngazo zivela E-Fiji ziti:—

“Kuluvuyo ukuva ukuba ilishwakazi elisandukuhlela i-Fiji lokubulawa kwabantu yinqakaqa, alibatintelanga abebefuna ukuya kushumayela Ilizwi kwiziqiti ezinezidlabantu ezingakwi New Guinea, apo ama Wesile aza kuqala isikolo esitsba. Ngalo June udluleyo umkombe wokutwala abafundisi okutiwa ngu *John Wesley,* unduluke namadoda asibozo ase Fiji aya kwezo ziqiti zezidlabantu. Ahamba epantsi kuka Rev. George Brown, umfundisi okade ewupete umsebenzi, obekiweyo ngabo bonke abamaziyo. Kute pambi kokuba unduluke lomkombe i-Governor yase Fiji yatumela ilizwi lokuba ifuna ukuke ihlangane nalama Fiji ati aya kuba ngabasbumayeli. uwasile okwenene u-Mr. Brown. Efikile i-Governor iwaxelele ukuba wona ngoku angabantu bama Ngesi kengoko iyakubuzeka ngokumka kwawo njengokuba nawo eya kupendula ngako. Uve kusitiwa abatyilelwanga kakuhle ingozi ezipambi kwabo, ke ufuna ukuqonda ubunyaniso balonto. Utsho wabaxelela ubukulu bobunzima abaya kubutwala nengozi abaya kuba kuzo, wazake akugqiba wabacela ukuba bonke ngabanye abati bakuya noko kunjalo babale amagama abo pantsi kwamazwi ati, “ Tina bazibale amagama, esizititsharizama Wesile, siyavakalisa sinyanisile pambi ko Tixo ukuba besazisiwe ngokuzeleyo ngabaqali kutunyelwa kwelizwi e-New Britain nase New Ireland nezinye iziqiti, ukwaziswa ngengozi ezingasihlelayo ukuba siyaya, ziveliswa kukuba abantu bakona bezizidla bantu, nokuba kanjalo lilizwe elo elinezifo ezininzi ezibukali. Sibe sikuqonda ukubandezeleka esiya kukufumana ngenxa yokusweleka kokudla esiqele ukukudla, nokungayazi inteto yabo bantu siya kubo, kube kunjalo nje kuya kude kube zinyanga sisbiywe sodwa singenamkuseli singenamxa- si: siya zisa ke ukuba site sikwazi konke oku satyumba ukuya kulishumayela kona ilizwi. Sikwenza oku ngeyetu intando, kungeko bani osinyanzeleyo, sisenziwa ngumnqweno wokunga i-Gospel ku Kristu singaya kuyandisa nakwezo ziqiti.” Ate onke lama-

doda asukela pezulu ukuza kubala amagama awo. Ate aya ezazi ezityilelwe azicaciselwa ingozi ezipambi kwawo; kekaloku ayazi ukuba abamhlope balizisa ilizwi e-Tonga nase Samoa nase Fiji kuko ingozi ezininzi; ke namhla kokwabo ukusa kwabanye amatamsanqa abawafumeneyo. Bayazi ukuba baya kwezikulu izidla bantu noko ke bagqibe kwelokuhamba, “ Boti ukuba bayafa bafe, ukuba bayapila bapile.”

Kute ngalemini kuseleshwa ngayo kwake kwahlanganwa kwenziwa umtandazo, babu liswa zihlobo zabo emva kwawo, wonke umntu esiti yanga intsikelelo ye Nkosi inganabo —umtandazo esitemba ukuba baya kuwenzelwa kuzo zonke indawo eyaziwayo kuzo into abayenzileyo.

CAPTAIN BLYTH.

Kwinteto ka Mr. Brownlee ku Mamfengu apesheya kwe Nciba, esiyi shicilela kwi *Sigidimi* salenyanga, baya kubona abaleseshi betu ukuba u-Captain Blyth, uza kushenxiselwa kwa Adam Koko. Sinomnqweno wokunga singake senze amazwana ngomsebenzi awenzileyo kuleminyaka mitandatu inenyanga ezine abehleli na Mamfengu.

Abasaziyo isimo sama Mfengu ukuwela kwawo baya kusinqinela xa siti waungelula umsebebenzi owawubekwe pambi kwale ndoda, naxa siti uwufeze ngohlobo oluncomekayo kanye. Ngexesha lokuvuleka komhlaba abantu abesukayo apa babenendawo ezininzi ababezikangele. Abanye babeba namhla baya kufumana ukuzipata benze abakutandayo, bahambe apo babonayo ; abanye babebaleka irafu, into eninzi isiba namhla iya kukululeka emsebenzini kuba bekusitiwa oko umntu uya kuvuna okukulu elime kancinane, aze aneliswe kukudla esakote *ipini* lodwa ! lada nelozwe ukubizwa kwalo kwatiwa kukwa Pini. Kwaye kuko kanjalo abatile abawelela ukuya kulahla ilizwi lika Tixo nezinto ezisingisele ekukanyeni. Sisakukumbula nanamhla ukumangaliswa nokudana esakufumanayo oko sasihambele kwelozwe nge 1867 ne 1868. Kwindawo ngendawo sahamba sihlangana namadoda esibe siwazi ukukutalela izinto zokukanya apa, amanye ebengawelizwi, sawafumana kona eselenemi. balo ebomvu, nedyasikazi apa ezinkulu, eziyekelele ngokulusizi. esiti umntu usazokuva ukukululeka! Indawo ezinje ngokunyamekela izikolo zasaliswa ngase mva; esingati